Hvis det står til interesseorganisationen Sex & Samfund, bør skolebørn allerede i indskolingen modtage undervisning om kroppen.

Ønsket kommer, efter en international undersøgelse har vist, at piger verden over kommer tidligere og tidligere i puberteten.

Læs også : Piger verden over går tidligere i pubertet

Derfor mener Sex & Samfund, at seksualundervisning i indskolingen er vigtigere end nogensinde før.

Og med seksualundervisning mener organisationens nationale chef Lene Stavngaard ikke, at det skal handle om sex.

Seksualundervisning i indskoling handler ikke om sex, det handler om kroppen. Lene Stavngaard, national chef, Sex & Samfund

- Det handler om kroppen, hvilket mange børn har brug for at vide noget om. Særligt hvis man går tidligt i puberteten, og man ikke har den her information. Så risikerer vi, at børnene går og føler sig meget forkerte og er bange for de forandringer, der sker ved deres krop.

Op til lærerne at bestemme

Niels Lynnerup er næstformand i undervisningsudvalget i Danmarks Lærerforening. Han fortæller, at der allerede findes seksualundervisning i indskolingen, det såkaldte SSF (sundheds- og seksualundervisning og familiekundskab).

Seksualundervisningens mål i indskolingen Sundheds- og seksualundervisning og familiekundskab (SSF) har fire mål inden for emnet ”køn, krop og seksualitet” Normer og idealer Eleverne skal lære om kønsroller, hvad det vil sige at være dreng og pige, og at mangfoldighed er en positiv værdi i både skolen og andre fællesskaber. Krop Eleverne skal lære, at menneskers kroppe og psyke er forskellig, og at kroppen udvikler sig forskelligt afhængig af livsstil og biologi. Familieliv Eleverne skal have forståelse af forskellige familieformer og familielivets betydning for sundhed og trivsel. Reproduktion Eleverne skal have basal viden om menneskets reproduktion. De skal vide, at der er forskellige måder at komme til verden på - for eksempel ved kunstig befrugtning eller adoption.

Her er det op til lærerne at vurdere, hvor tidligt i skoleforløbet undervisningen skal foregå.

- Det er nok rigtigt, at man typisk har ventet med at undervise om pubertetens forandringer af kroppen til mellemtrinnet, altså fra 4. klasse. Men det er op til lærergruppens professionelle dømmekraft, hvornår klassen har behov for den undervisning, siger han.

Obligatorisk undervisning uden timetal

Lene Stavngaard mener, at problemet er mangel på timefastsættelse. Altså at der ikke er et minimumskrav for, hvor mange timers undervisning eleverne skal have i det givne fag. Den slags minimumskrav har de mere traditionelle fag som eksempelvis engelsk og matematik.

Jeg er overbevist om, at hvis der er et lærerteam, som vurderer at tidligere pubertet påvirker undervisningen, så tager de det op. Niels Lynnerup, næstformand i undervisningsudvalget, Danmarks Lærerforening

- Vi kan se, at den ramme, der er beskrevet for den obligatoriske seksualundervisning, ikke bliver løftet på nuværende tidspunkt. Derfor mener vi i Sex & Samfund, at dette bør timefastsættes, siger hun.

Niels Lynnerup har tiltro til, at lærerne er klædt på til at beslutte, hvornår undervisning er nødvendig i deres klasser, og om undervisningen er egnet ned til 0. klasse.